Neiti Aika

Neiti Aika tai aikatiedotus on yleisnimitys puhelimen palvelunumeroille, joiden tarkoitus on välittää tieto tämänhetkisestä ajasta ja päiväyksestä. Ensimmäinen palvelunumero tuli käyttöön Ranskassa v. 1933 ja palvelukonsepti on sen jälkeen levinnyt ympäri maailman. 
Puhelussa pyörii nauhoite tai simuloitu puheääni (tavallisesti kauniin nuoren naisen kuuloinen), joka lausuu viikonpäivän, päivämäärän ja kellonajan viidentoista sekunnin välein sekunnin tarkkuudella. 
Neiti Ajalla on erilainen ääni ja tiedotustapa maasta ja puhelinyhtiöstä riippuen. Jotkin Neiti Aika -palvelut tarjoavat lisäksi herätyskellotoiminnon, jolloin käyttäjä puhelun aikana valitsee ajan, jona puhelin soi. Nykyään harvemmissa aikatiedotuksissa on miesääni, jolloin palvelu voi olla nimeltään "Herra Aika".
Neiti Aika -palvelut olivat hyvin suosittuja 1970-luvulle asti, mm. Suomessa Neiti Aika oli eniten käytetty puhelinpalvelu, mutta myöhemmin ne ovat jääneet vähäiseen käyttöön teksti-tv:n, matkapuhelimien ja internetin tarkkojen kellojen ja huipputarkkojen digitaalirannekellojen ja näiden välineiden sisältämien herätyskellotoimintojen myötä.
Suomessa.
Neiti Aika () on ollut eniten käytetty puhelimen palvelunumero Suomessa, jopa suositumpi kuin puhelinnumeroita hakeva ja kertova numerotiedotus. Palvelun tarkoitus on kertoa kysyjille mahdollisimman yhdenmukaista aikaa ja se vastaa koko maassa numerosta 10061. Palveluun on soitettava lankapuhelinverkosta, jotta puhelu yhdistyy perille. Satakunnan Puhelimella on palvelussaan nauhoitteella miesääni.
Historia.
Suomessa ensimmäinen ihmisvoimin tuotettu Neiti Aika -puhelinpalvelu aloitti vuonna 1936, mutta pian se automatisoitiin ja siitä tuli Suomen ensimmäinen automaattinen puhelinpalvelu. Vastaaja toteutettiin nauhoituksella, joka ilmoitti ajan kymmenen sekunnin välein. 
Neiti Ajalla on myös ollut joissain vastaajissa miesääni ja nykyisin palvelu tunnetaankin neutraalimmalla nimellä Aikatiedotus. 
Neiti Aika -palvelu oli jokaisella alueellisella puhelinlaitoksella omansa ilmeisesti siksi, että valtakunnalliseen numeroon soittaminen olisi vaatinut kallista kaukopuhelua. Palvelun suosion kehittymistä kuvaa hyvin se, että Turun Puhelimen (nykyisin osa Teliaa) aloittaessa oman palvelunsa vuonna 1938 aikatiedusteluja tehtiin aloitusvuonna 352 310 kappaletta, mutta syyskuussa 2006 puheluita tuli enää 1 300. Vuonna 1965 Turun Neiti Aikaan soitettiin vuorokaudessa noin 4 800, Helsingin 21 500, Kuopion 950, Hämeenlinnan 800, Rauman 760, Kajaanin ja Savonlinnan 700, Maarianhaminan 550, Mikkelin 530 ja Salon Neiti Aikaan 540 kertaa vuorokaudessa. 1970-luvulla aikatiedotuspalvelun suosio alkoi laskea tarkasti ja pitkään käyvien kvartsikellojen alettua korvata vedettäviä kelloja: kun vuonna 1970 soittoja tuli 10 miljoonaa vuodessa, vuonna 1985 niitä tuli enää kolme miljoonaa. Myös radion tasatuntien aikamerkit ja vuonna 1981 käyttöön otettu Yleisradion Teksti-TV helpottivat kellonajan tarkistamista, 1990-luvulta alkaen myös matkapuhelimet ja internet-yhteydet.
1960-luvun alusta lukien Helsingin ja eräiden muiden kaupunkien puhelinlaitosten Neiti Aika -äänenä toimi molemmilla kotimaisilla kielillä ruotsinopettaja, radiokuuluttaja ja elokuvissakin näytellyt Sirkka Osmala.
Oulussa Neiti Aika -palvelu toimi vuodesta 1939 vuoteen 2012. Sen alkuperäisen äänityksen kävi Tukholmassa tekemässä Yleisradion kuuluttaja Kaisu Puuska-Joki. Tätäkin tallennetta käytettiin myös Helsingissä ja muissa kaupungeissa.
Helsingissä Neiti Aika oli pitkään ylivoimaisesti suosituin palvelunumero. Neiti Ajan osuus palvelunumeroihin tulleista puheluista oli 87 % vuonna 1950 ja 51 % vielä vuonna 1979. Aiempaa tarkemmat kellot vähensivät aikatiedotuksen tarvetta.
Nykyään.
Ainakin vuonna 2016 Neiti tai Herra Aika -palveluita oli toiminnassa vielä useissa Suomen kaupungeissa.
Nykyään kellonajan voi tarkistaa useista lähteistä, joiden tieto perustuu Mittatekniikan keskuksen eli Mikesin atomikelloihin. Mikes ylläpitää kansallisessa aika- ja taajuuslaboratoriossaan Suomen virallista aikaa. Mikes valvoo Yleisradion aikamerkkejä. Mikes toimittaa virallisen ajan sitä tarvitsevien tietokoneille NTP-aikapalvelun kautta. Mikesin verkkosivuilla Suomen aika on esitetty tarkasti. 
Vanhoihin Neiti Aika -laitteistoihin voi käydä tutustumassa Tampereen Mediamuseo Rupriikissa tai Ilmajoen puhelinmuseossa, jossa on vuodelta 1949 peräisin oleva Neiti Aika -laitteisto.